Author: Vavro

Predkladacia správa

Materiál sa predkladá v súlade s čl. 3 ods. 1, 2, 5 až 9 a čl. 13 ods. 2 písm. a) Ústavy Medzinárodnej organizácie práce^1) (ďalej len „Ústava MOP“) s cieľom zabezpečiť účasť trojstrannej delegácie SR na 93. zasadnutí Generálnej konferencii Medzinárodnej organizácie práce (ďalej len „konferencia“) v Ženeve v dňoch 31. mája 2005 až 16. júna 2005. 

^1) XIII. časť (čl. 387 až 427) Mierovej zmluvy medzi mocnosťami spojenými a združenými a Nemeckom a protokol (podpísané vo Versailles 28. júna 1919) – č. 217/1921 Zb. a n. v znení neskorších úprav; Slovenská republika je touto medzinárodnou zmluvou viazaná na základe sukcesie.

Konferencie sa zúčastňujú dvaja delegáti za vládu SR, jeden delegát za reprezentatívne organizácie zamestnávateľov (Republiková únia zamestnávateľov a Asociácia zamestnávateľských zväzov a združení SR /ďalej len „RÚZ“, „AZZZ SR“/) a jeden delegát za najreprezentatívnejšiu organizáciu pracovníkov (Konfederácia odborových zväzov SR /ďalej len „KOZ SR“/). Každý delegát môže mať odborných poradcov, v počte najviac dvoch poradcov ku každému bodu programu zasadnutia konferencie (článok 3 odsek 2 Ústavy MOP).

Z hľadiska hospodárneho nakladania s finančnými prostriedkami rozpočtu kapitoly Ministerstva práce, sociálnych vecí a rodiny SR sa navrhuje na konferenciu nominovať za pracovníkov 1 delegáta a 2 poradcov (KOZ SR) a za zamestnávateľov 1 delegáta a 2 poradcov (RÚZ a AZZZ SR). 

Rokovacími jazykmi konferencie sú anglický, francúzsky a španielsky jazyk. 

Vyhodnotenie pripomienkového konania je súčasťou predkladaného materiálu. Materiál nemá priame dopady na podnikateľské prostredie.

Minister práce, sociálnych vecí a rodiny SR p. Ľudovít Kaník so sprievodom sa zúčastní konferencie v druhom týždni jej konania, mimo schválenú delegáciu SR. 

Programové vyhlásenie vlády SR predpokladá aktívne členstvo SR v medzinárodných organizáciách vrátane MOP, čo sa odzrkadľuje aj v účasti delegácie SR v trojstrannom zložení na konferencii. Cieľom účasti delegácie SR na konferencii je nielen prezentácia nášho štátu na tomto významnom podujatí, ale aj aktívna účasť pri dotváraní navrhovaných výstupov konferencie; návrh stanoviska vlády SR k programu a k navrhovaným záverom konferencie je súčasťou predkladaného materiálu.

Po skončení konferencie Ministerstvo práce, sociálnych vecí a rodiny SR predloží vláde Slovenskej republiky správu o priebehu a výsledkoch konferencie najneskoršie do 19. novembra 2005 s návrhom príslušných opatrení v súlade s článkom 19 Ústavy MOP (pozrite návrh uznesenia vlády SR bod D.3).

Celkové odhadnuté výdavky pre trojstrannú delegáciu SR na konferenciu predstavujú sumu 1 316 984 Sk a uhradia sa z kapitoly rozpočtu Ministerstva práce, sociálnych vecí a rodiny SR.